Sag anlagt den 13. april 2010 — Pioneer Hi-Bred International mod Kommissionen

(Sag T-164/10)

(2010/C 161/74)

Processprog: engelsk

Parter

Sagsøger: Pioneer Hi-Bred International, Inc. (Johnston, De Forenede Stater) (ved solicitor J. Temple Lang og lawyer T. Müller-Ibold)

Sagsøgt: Europa-Kommissionen

Sagsøgerens påstande

— Det fastslås, at Kommissionen har udvist passivitet i forbindelse med artikel 18 i direktiv 2001/18 om udsætning i miljøet af genetisk modificerede organismer, idet den ikke har forelagt Rådet et udkast til de foranstaltninger, der skal træffes efter artikel 5, stk. 2, i Rådets afgørelse, og idet den ikke har truffet sådanne andre foranstaltninger, der, alt afhængig af beslutningsprocessens udvikling, er nødvendige for at sikre, at den i direktivets artikel 18 omhandlede afgørelse vedtages.

— Kommissionen tilpligtes at betale sagens omkostninger.

Søgsmålsgrunde og væsentligste argumenter

Den 2. maj 2007 lagde sagsøgeren for første gang sag an i medfør af artikel 232 EF (1) og gjorde gældende, at Kommissionen havde udvist passivitet i strid med artikel 18 i direktiv 2001/18/EF (2) ved ikke at sikre, at der blev truffet afgørelse vedrørende sagsøgerens anmeldelse om markedsføring af insektresistent genetisk modificeret 1507-majs. Den 21. januar 2009 forelagde Kommissionen forslaget til afgørelse for forskriftsudvalget i medfør af artikel 5, stk. 2, i afgørelse 1999/468. Under sagen for Retten blev parterne enige om, at sagens genstand var bortfaldet, da der var fremsat et forslag til afgørelse, og ved kendelse af 4. september 2009 bestemte Retten, at det var ufornødent at træffe afgørelse i sag T-139/07.

Ved det foreliggende søgsmål gør sagsøgeren i medfør af artikel 265 TEUF gældende, at Kommissionen fortsat ikke har fremsat et forslag vedrørende markedsføring af insektresistent genetisk modificeret 1507-majs til Rådet, til trods for sagsøgerens anmodning herom. Sagsøgeren gør gældende, at Kommissionen ikke har forelagt et udkast til afgørelse vedrørende sagsøgerens anmeldelse på nogen af de seks miljøministerrådsmøder, der har været afholdt siden forskriftsudvalget den 25. februar 2009 bekendtgjorde, at det »ikke ville afgive udtalelse« om forslaget.

Sagsøgeren gør gældende, at Kommissionen i henhold til den procedure, der er fastsat i direktivet, er forpligtet til at sikre, at der træffes og sker offentliggørelse af en afgørelse vedrørende en anmeldelse inden for den frist, der er fastsat i direktivet. Sagsøgeren gør endvidere gældende, at Kommissionen ved ikke at forelægge Rådet et udkast til de foranstaltninger, der skulle træffes, har undladt at sikre, at der blev truffet en sådan afgørelse, selv om alle kravene til sagsøgeren og andre parter omfattet af direktivet var blevet opfyldt i overensstemmelse med direktivet.

Sagsøgeren gør endvidere gældende, at Kommissionen er blevet opfordret til at handle i artikel 265 TEUF's forstand, hvilket Kommissionen har undladt. Ifølge sagsøgeren er Kommissionens begrundelser for ikke at have forelagt et udkast til afgørelse for Rådet irrelevante og uberettigede. Kommissionens passivitet har ifølge sagsøgeren haft skadelige virkninger for sagsøgerens retsstilling og har medført, at sagsøgeren har lidt specifikke og beviselige tab, som kan opgøres.

(1) Sag T-139/07, Pioneer Hi-Bred International mod Kommissionen (EUT 2007 C 155, s. 28).

(2) Europa-Parlamentets og Rådets direktiv 2001/18/EF af 12.3.2001 om udsætning i miljøet af genetisk modificerede organismer og om ophævelse af Rådets direktiv 90/220/EØF — Erklæring fra Kommissionen (EFT L 106, s. 1).